**Stručni skup *Dječje knjižnice i civilno društvo***

Stručni skup ***Dječje knjižnice i civilno društvo*** održan je 18. ožujka 2016. u Knjižnici Medveščak Knjižnica grada Zagreba, a u organizaciji Komisije za knjižnične usluge za djecu i mladež HKD-a i Knjižnice Medveščak. Skupu je prisustvovao 101 sudionik, većinom dječjih knjižničara, narodnih knjižničara iz raznih dijelova Hrvatske, ravnatelji, voditelji, savjetnici i pozvani uzvanici te novinari.

Ovogodišnji Skup tematski se bavio suradnjom knjižnica i organizacija civilnog društva, promišljanjem o važnosti volonterskog rada, osvješćivanjem i poticanjem djece i mladih za aktivno sudjelovanje u društvu te mogućnostima rješavanja problema koji su od javnog interesa za veće ili manje skupine građana.

U pozvanim izlaganjima istaknuta je važnost volonterstva, angažiranog knjižničarstva te poimanja knjižnice kao trećeg prostora otvorenog za aktivnosti građanskih inicijativa. Ivana Kordić iz Volonterskog centra Zagreb u izlaganju *Volontiranje kao pokretačka energija vitalnog i demokratskog društva* istaknula je kako civilni sektor počiva na volonterskom radu te je jamstvo stabilnosti i sadržajnosti demokratskog društva. Knjižnice su pri tome prepoznate kao institucije tradicionalno otvorene svima i okrenute općem dobru zbog čega su mjesta na kojem djeca mogu učiti o važnosti građanske aktivnosti i hrabrosti. Mario Hibert s Odsjeka za komparativnu književnost i bibliotekarstvo Filozofskog fakulteta Univerziteta u Sarajevu održao je izlaganje pod naslovom *Pirati u bibliotekama*. Sudionici su imali priliku čuti o aktivističkim kretanjima usmjerenim protiv komercijalizacije usluga pružanja informacija koje ugrožavaju opstanak javne misije knjižnica. U takvoj društvenoj zbilji koja dovodi u pitanje javnu ulogu knjižnice nastaju ideje o *bibliotekaru-hakeru* i praksi građanske neposlušnosti vođenoj tradicionalnom i temeljnom etičkom vrijednošću knjižničarstva: slobodnim i otvorenim pristupom informacijama. Treće pozvano izlaganje održala je Grozdana Ribičić iz Gradske knjižnice Marka Marulića u Splitu, naslovljeno *Treći prostor za treći sektor – zajednička uloga u demokratizaciji društva i aktivitetu građana*. Ribičić je podsjetila da su knjižnice kao treći prostor mjesta susreta, komunikacije i suradnje te da pridonose dobrobiti zajednice u kojoj djeluju, u čemu su joj partneri organizacije civilnog društva. Dječje knjižnice imaju značajnu ulogu u odgoju i obrazovanju djece i mladih za civilno društvo, a brojne aktivnosti koje se u njima održavaju potiču njihovo odrastanje u aktivne građane.

Predstavljanje primjera dobre prakse pokazalo je da hrvatske knjižnice surađuju s organizacijama civilnog društva te potiču djecu i mlade na aktivno uključivanje u život zajednice.

Marina Marušići Iva Ciceran u izlaganju *Glava u oblacima* predstavile su suradnju Gradske knjižnice Pazin s brojnim organizacijama civilnog društva. U svoje aktivnosti uključuju i volontere, a sa ciljem poticanja aktivnog građanstva koje želi i izaziva promjenu u zajednici. Višnja Cej, Nika Čabrić i Alenka Petroševski Novak iz Knjižnice Augusta Cesarca Knjižnica Grada Zagreba izlaganjem *Doprinos Knjižnice Augusta Cesarca razvoju civilnog društva* predstavile su projekte i programe koje se provode u cilju poticanja na građansku dužnost i razvoj civilnog društva, a u suradnji s brojnim organizacijama i udrugama. Primjere dobre prakse iz druge dvije knjižnice u sastavu KGZ-a, Knjižnice Dubec i Knjižnice Jelkovec, izložile su Iva Klak Mršić, Jelena Pisačić i Lorena Banić. Pod naslovom *Partnerstvo knjižnica, udruga civilnog društva i volontera: dobra praksa Knjižnice Dubec i Knjižnice Jelkovec* predstavile su programe koje provode u suradnji s udrugama civilnog društva i volonterima, a s ciljem razvoja humanosti, odgovornosti i aktivizma kod djece i mladih. Petra Dolanjski iz Knjižnice Silvija Strahimira Kranjčevića (KGZ) izlaganjem *Besplatna pomoć u učenju* predstavila je istoimeni projekt koji okuplja volontere i osigurava besplatnu pomoć u učenju pridajući posebnu pažnju djeci iz socijalno ugroženih obitelji. U izlaganju *Knjižnica u zajednici, zajednica u knjižnici* koje su pripremile Verena Tibljaš i Vesna Kurilić iz Gradske knjižnice Rijeka predstavljene su suradnje s udrugama koje djeluju za dobrobit djece i u području razvoja kreativnosti, kulture, aktivizma i edukacije mladih. *Aktiviraj se i ti!* naziv je izlaganja Morene Moferdin iz Gradske knjižnice Novigrad - Cittanova koja je pokretač civilnih aktivnosti u gradu. 2014. godine Knjižnica i udruga *Zdravi Novigrad* zajedno su pokrenule projekt *Aktivizam mladih* u nastojanju da mlade upoznaju s pojmovima volontiranja i aktivizma i njihovom vrijednošću. Miroslav Katić iz Gradske knjižnice *Ivan Goran Kovačić* u Karlovcu u izlaganju *Programi Knjižnice za mlade usmjereni ka poticanju doruštveno političkog aktivizma mladih* predstavio je nastojanja Knjižnice ka poticanju mladih na aktivni društveni život. Knjižnica za mlade organizira tribine i predavanja u suradnji s udrugama civilnog društva. Tea Grašić Kvesić, Tihana Tomas i Nikolina Štrbac u izlaganju *Suradnja Knjižnice Tina Ujevića i Konfucijevog instituta Sveučilišta u Zagrebu* predstavile su zajednička nastojanja Instituta i Knjižnice da širokoj javnosti predstave kinesku kulturu i jezik. U nizu aktivnosti djeca su dobila prliku upoznati jezik i kulturu drugačiju od one u kojoj odrastaju razvijajući pri tome osjećaj za ljepotu različitosti. *Knjige i gitare* naziv je izlaganja u kojem su Nataša Prkić i Helena Bužančić iz Gradske knjižnice Marka Marulića u Splitu predstavile primjer puta do samozapošljavanja koji je počeo u knjižnici. Primjer dobre prakse iz Narodne knjižnice *Petar Preradović* Bjelovar predstavila je Vjeruška Štivić u izlaganju naziva *Od Hrabrice do Dječjeg gradskog vijeća: primjer kako knjižnica aktivno sudjeluje u razvoju civilnog društva*. Dječji odjel Knjižnice imao je značajnu ulogu u osnivanju Dječjeg gradskog vijeća Grada Bjelovara osnovanog na inicijativu Saveza društava Naša djeca, a u nastojanju stjecanja statusa Grada prijatelja djece. Intenzivna suradnja Knjižnice i Društva Naša djeca Bjelovar prerasla je trajno nastojanje na poticanju aktivnog sudjelovanja djece u javnom životu grada.

U zaključcima Skupa podsjetili smo se da knjižnica kao javna i svima otvorena ustanova jest mjesto za odgoj djece za aktivno građansko sudjelovanje u životu zajednice te da dječji knjižničar može biti odgovoran aktivist. Također, istaknuli smo važnost promišljanja djelovanja knjižničara suvremenom okruženju. Ostaje nam za razmišljanje pitanje kakav je knjižničar *po mjeri* današnje djece. Knjižničaru *po njihovoj mjeri* djeca i mladi mogu se obratiti s povjerenjem da će znati odgovoriti na njihove potrebe, velikim dijelom oblikovane promijenjenim informacijskim okruženjem i suvremenim društvom u kojem žive. Na kraju, još jednom smo ukazali na potrebu suradnje s organizacijama civilnog društva i dobrobiti koje iz te suradnje proizlaze za djecu i mlade, za same knjižnice te za zajednicu.